b'\n_START_ARTICLE_\nI. gimnazija v Celju\n_START_SECTION_\nZgodovina\n_START_PARAGRAPH_\nKorenine I. gimnazije v Celju segajo vse do leta 1808 in je tako ena najstarej\xc5\xa1ih gimnazij v Sloveniji nasploh, v letu 2008 je praznovala 200-letnico delovanja. _NEWLINE_\xc5\xbde zgodaj v 19. stoletju je celjska gimnazija postala intelektualno sredi\xc5\xa1\xc4\x8de Celjskega, \xc5\xa0tajerske pa tudi drugih slovenskih pokrajin, saj so dijaki zaradi poceni \xc5\xbeivljenja v Celju prihajali od vsepovsod. Sprva je pouk potekal le v nem\xc5\xa1kem jeziku, po letu 1895, ko je zaradi uvajanja slovenskih oddelkov odstopila celo avstrijska vlada Alfreda III. von Windisch-Graetza, pa tudi v sloven\xc5\xa1\xc4\x8dini. Dve zgradbi, v katerih je neko\xc4\x8d delovala gimnazija (na Slom\xc5\xa1kovem in Muzejskem trgu), \xc5\xa1e vedno stojita. Sedanje gimnazijsko poslopje je bilo dograjeno tik pred 1. svetovno vojno, in to pod pogojem, da se v novi gimnaziji pou\xc4\x8duje samo v nem\xc5\xa1kem jeziku. Vojna in razpad Avstro-Ogrske sta spremenila nem\xc5\xa1ke na\xc4\x8drte; v letu 1918 je pouk stekel v sloven\xc5\xa1\xc4\x8dini. _NEWLINE_V Celju je bila med obema vojnama, ob nekaj strokovnih \xc5\xa1olah, samo ta gimnazija. Po 2. svetovni vojni, ko je bila gimnazija osemletna, osnovna \xc5\xa1ola pa \xc5\xa1tiriletna, sta bili v Celju dve gimnaziji. Poleg I. gimnazije v Celju, ki se je \xc5\xbee takrat tako tudi imenovala, je bila v Celju tudi II. gimnazija v Celju, sedanja III. osnovna \xc5\xa1ola v Vodnikovi ulici. V letih 1958-1982 je bila v Celju \xc5\xa1tiriletna splo\xc5\xa1na gimnazija spet samo ena \xe2\x80\x93 I. gimnazija v Celju. Do leta 1977 je nosila ime Gimnazija v Celju, od leta 1977 do 1982 pa Gimnazija Celje. Ko so bile v 80. letih v Sloveniji ukinjene vse gimnazije in uvedeno usmerjeno izobra\xc5\xbeevanje, se je osem let imenovala Srednja dru\xc5\xbeboslovna \xc5\xa1ola Celje. V letu 1990 je spet postala gimnazija. V Celju sta nastali \xc5\xa1e dve splo\xc5\xa1ni, kasneje pa \xc5\xa1e dve strokovni gimnaziji. Tako je v Celju sedaj pet gimnazij, tri pa \xc5\xa1e v bli\xc5\xbenjih krajih: v Velenju, Roga\xc5\xa1ki Slatini, Slovenskih Konjicah in Slovenski Bistrici. Prva celjska gimnazija je ohranila ime, kakr\xc5\xa1nega je imela po 2. svetovni vojni \xe2\x80\x93 I. gimnazija v Celju.\n_START_SECTION_\nTradicija\n_START_PARAGRAPH_\n\xc5\xa0ola je zelo ponosna na svojo tradicijo. Obiskovali so jo nekateri znani Slovenci, med njimi tudi A\xc5\xa1kerc, Kajuh in Slom\xc5\xa1ek, ki so morebiti njeni najbolj znani dijaki. Mnogo ostalih prepoznavnih imen je navedeno pri koncu \xc4\x8dlanka._NEWLINE_Gimnazija je v zgodovini delovala \xc5\xa1e v dveh drugih stavbah, ki \xc5\xa1e stojita, in sicer stavbi na Slom\xc5\xa1kovem in Muzejskem trgu. Sedanja stavba na Kajuhovi ulici 2 je bila izgotovljena v decembru leta 1913, vklju\xc4\x8dno s staro telovadnico.\n_START_SECTION_\nProstori v \xc5\xa1oli\n_START_PARAGRAPH_\nV zadnjem desetletju je \xc5\xa1ola z izgradnjo prostorov na vseh podstre\xc5\xa1nih povr\xc5\xa1inah pridobila ve\xc4\x8djo dvorano Gimnazijka na severnem delu visokega podstre\xc5\xa1ja in jedilnico z razdelilno linijo toplih obrokov na ju\xc5\xbenem delu. Dostop je mo\xc5\xbeen tudi z zunanjim dvigalom. Na obeh ni\xc5\xbejih krilih stavbe so sedaj urejeni: dve u\xc4\x8dilnici, kabineta in knji\xc5\xbenica. V njej je preko 20.000 knji\xc5\xbenih enot, tudi vse knjige, ki so obvezne za doma\xc4\x8de branje in maturo. Vse u\xc4\x8dilnice so multimedijsko opremljene, skoraj vse tudi z interaktivnimi tablami. Vzpostavljeno je Eduroam omre\xc5\xbeje._NEWLINE_Sodobno zunanje \xc5\xa1portno igri\xc5\xa1\xc4\x8de obsega atletsko kro\xc5\xbeno stezo, ko\xc5\xa1arkarko in odbojkarko igri\xc5\xa1\xc4\x8de, vse v tartanski prevleki, ter nogometno igri\xc5\xa1\xc4\x8de z umetno travo.\n_START_SECTION_\n\xc5\xa0olski orkester\n_START_PARAGRAPH_\nMladinski orkester I. gimnazije v Celju sta septembra 1997 s pomo\xc4\x8djo Antona \xc5\xa0epetavca ustanovila Simon Dvor\xc5\xa1ak in Gregor Deleja, nekdanja dijaka in maturanta I. gimnazije v Celju. Orkester ima v svoji sicer kratki zgodovini za sabo \xc5\xbee \xc5\xa1tevilne prilo\xc5\xbenostne nastope in koncerte na Celjskem in drugod ter devet samostojnih koncertov._NEWLINE_Orkester uspe\xc5\xa1no sodeluje z Zavodom za zdravstveno varstvo Celje, Muzejem novej\xc5\xa1e zgodovine Celje, Rotary klubom Celje, Rotary in Rotaract kluboma iz Maribora, Dru\xc5\xa1tvom slovensko-avstrijskega prijateljstva iz Maribora, Univerzo v Mariboru in z razli\xc4\x8dnimi priznanimi slovenskimi solisti ter zborom prve celjske gimnazije.\n_START_SECTION_\nMe\xc5\xa1ani mladinski pevski zbor\n_START_PARAGRAPH_\nPevska tradicija na I. gimnaziji v Celju sega v \xc4\x8das pred 2. svetovno vojno. Zbor je deloval pod vodstvom priznanih dirigentov Egona Kuneja, Cirila Verta\xc4\x8dnika, Edvarda Gor\xc5\xa1i\xc4\x8da in Adriane Po\xc5\xbeun \xe2\x80\x93 Pavlovi\xc4\x8d. V vseh obdobjih delovanja je bil zbor pomemben nosilec zborovskega poustvarjanja in je sodeloval na pevskih revijah in festivalih doma in v tujini. Leta 2004 je zbor prevzela Alenka Gor\xc5\xa1i\xc4\x8d - Ernst. Leta 2006 je na 20. dr\xc5\xbeavnem tekmovanju otro\xc5\xa1kih in mladinskih pevskih zborov Zagorje 2006 zbor prejel srebrno priznanje, leta 2007 pa na 27. mednarodnem mladinskem pevskem festivalu v Celju zlato priznanje in posebno nagrado za najbolj\xc5\xa1o izvedbo romanti\xc4\x8dne skladbe. Oktobra 2007 se je zbor udele\xc5\xbeil 8. mednarodnega festivala Voices Unlimited v mestu Veldhoven na Nizozemskem, kjer je dosegel zlato priznanje s pohvalami (cum laude) za dose\xc5\xbeenih 99 to\xc4\x8dk. Na 21. dr\xc5\xbeavnem tekmovanju otro\xc5\xa1kih in mladinskih pevskih zborov Zagorje 2008 je zbor osvojil zlato priznanje s pohvalami in priznanje za najbolj\xc5\xa1i mladinski me\xc5\xa1ani pevski zbor. Leta 2008 so z zborom Veter nastopali v Vite\xc5\xa1ki dvorani Kri\xc5\xbeank, manjkali pa niso niti na Gimnazijadi v Litiji. Kakovost zbora se je pokazala tudi na slavnostnem koncertu ob 200-letnici I. gimnazije v Celju, kjer so pevci nastopili skupaj s simfoni\xc4\x8dnim orkestrom Slovenske filharmonije. Oktobra 2008 so se udele\xc5\xbeili mednarodnega pevskega festivala na britanskem otoku Jersey, kjer so prejeli 1. nagrado med me\xc5\xa1animi zbori, nagrado ob\xc4\x8dinstva in postali najbolj\xc5\xa1i zbor festivala \xc2\xbbchoir of the choirs\xc2\xab. Na 28. mladinskem pevskem festivalu v Celju je zbor ponovno osvojil zlato priznanje._NEWLINE_Od \xc5\xa1olskega leta 2009/2010 zbor deluje pod umetni\xc5\xa1kim vodstvom profesorja Toma\xc5\xbea Mar\xc4\x8di\xc4\x8da. Zbor vsako leto pripravi tradicionalni bo\xc5\xbei\xc4\x8dno-novoletni koncert s \xc5\xa1olskim orkestrom in pomladni koncert, na katerem se predstavi s tehtnej\xc5\xa1im a cappella programom umetnih in slovenskih ljudskih pesmi. Poleg tega vsako leto nastopi na obmo\xc4\x8dni reviji otro\xc5\xa1kih in mladinskih pevskih zborov Pesemca in zapoje na razli\xc4\x8dnih ob\xc4\x8dinskih proslavah ali prireditvah. Zbor sodeluje tudi z drugimi sestavi, npr. z Akademskim pevskim zborom Celje in Mladinskim simfoni\xc4\x8dnim orkestrom Glasbene \xc5\xa1ole Celje.\n_START_SECTION_\nDija\xc5\xa1ka skupnost\n_START_PARAGRAPH_\nDija\xc5\xa1ka skupnost predstavlja telo predsednikov vseh oddel\xc4\x8dnih skupnosti I. gimnazije v Celju. Glavni nameni delovanja dija\xc5\xa1ke skupnosti vklju\xc4\x8dujejo spremljanje dela dijakov, pomo\xc4\x8di, organizacije dejavnosti v okviru \xc5\xa1ole, prenos podatkov do dijakov in sodelovanja med posameznimi razredi.\n_START_SECTION_\nMatemati\xc4\x8dna liga\n_START_PARAGRAPH_\nOktobra je na I. gimnaziji v Celju za\xc4\x8dela potekati Matemati\xc4\x8dna liga, v kateri sodelujejo vsi dijaki, ki imajo radi matematiko. Matemati\xc4\x8dna liga je sklop tekmovanja in doma\xc4\x8dega dela. Tekmovalci si zbirajo to\xc4\x8dke doma z vajami in v \xc5\xa1oli na tekmovanju, ki je sestavljeno iz treh krogov. Najbolj\xc5\xa1i tekmovalci si s tem pridobijo mo\xc5\xbenost nadaljnjega tekmovanja na izbirnem tekmovanju za uvrstitev na dr\xc5\xbeavno tekmovanje. Vse potrebno znanje za uspe\xc5\xa1no tekmovanje lahko dijaki dobijo na matemati\xc4\x8dnem kro\xc5\xbeku. Matemati\xc4\x8dna liga tako ni le tekmovanje, ampak tudi proces u\xc4\x8denja in spoznavanja novih matemati\xc4\x8dnih pojmov, kar dijakom med drugim omogo\xc4\x8da uspe\xc5\xa1en nastop na tekmovanjih. Ob tem velja \xc5\xa1e posebej omeniti mo\xc5\xbenost statusa tekmovalca. Vsak dijak, ki sodeluje v matemati\xc4\x8dni ligi, obiskuje kro\xc5\xbeek in redno tedensko izpolnjuje dodatno delo, lahko pridobi status tekmovalca.\n_START_SECTION_\n\xc5\xa0port na gimnaziji\n_START_PARAGRAPH_\nI. gimnazija v Celju se je mnogokrat visoko uvrstila na tekmovanju za najbolj\xc5\xa1o \xc5\xa1portno \xc5\xa1olo Slovenije. Priznanja vsako leto podeljuje Zavod za \xc5\xa1port Slovenije. V kategoriji srednjih \xc5\xa1ol je navadno med tremi najbolj\xc5\xa1imi; v \xc5\xa1olskih letih 2005/2006, 2006/2007 in 2008/2009 je osvojila 1. mesto.  _NEWLINE_\xc5\xa0portni uspehi, tako ekipni kot posami\xc4\x8dni, so opisani na \xc5\xa1olski spletni strani. _NEWLINE_Na gimnaziji se od l. 1998 redno igra interna \xc5\xa1olska nogometna liga, ki poteka skozi celo leto in se ob koncu \xc5\xa1olskega leta zaklju\xc4\x8di s tradicionalnim zaklju\xc4\x8dnim turnirjem najbolj\xc5\xa1ih \xc5\xa1tirih ekip. V njej je letno igralo \xc5\xbee 30 mo\xc5\xa1kih in 18 \xc5\xbeenskih ekip._NEWLINE_Ironija je, da I. gimnazija v Celju nima telovadnice oziroma ima manj\xc5\xa1i telovadni prostor, ki ustreza srednje veliki u\xc4\x8dilnici. Po standardih Ministrstva za \xc5\xa1olstvo, znanost in \xc5\xa1port to naj ne bi bila telovadnica. Velika telovadnica bo dograjena v bli\xc5\xbenji prihodnosti in bo zapolnila del igri\xc5\xa1\xc4\x8da za \xc5\xa1olo.'